১৯৪৫-এর এপ্রিলে সত্যেন্দ্রনাথ মজুমদার সম্পাদিত ‘অরণি’-তে ছাপা হয় সিদ্ধেশ্বর সেনের কবিতা ‘প্রস্তুতি’; এটিই তাঁর প্রথম মুদ্রিত কবিতা। সে-সময়ে ওই পত্রিকার কবিতা-বিভাগের দায়িত্বে ছিলেন অরুণ মিত্র। একই বছর অক্টোবরে বুদ্ধদেব বসুর ‘কবিতা’ পত্রিকায় ছাপা হয় তাঁর ‘অনুরণন’ নামের একটি লিরিক। চল্লিশের দশকের দ্বিতীয়ার্ধে কলকাতার নানা পত্রপত্রিকায় নিয়মিত কবিতা ছাপা হলেও ১৯৫০-এ ‘নতুন সাহিত্য’ পত্রিকায় ‘আমার মা-কে’ কবিতাটির প্রকাশের মধ্য দিয়েই সিদ্ধেশ্বর সেন কবি হিসেবে প্রতিষ্ঠা পান। সে-সময়ে তাঁর বয়স চব্বিশ। অথচ এর বিশ বছর পরেও – আমাদের এই লেখার শুরুতেই উদ্ধৃত ‘কবিতাভাবনা’র প্রকাশকালেও – তিনি সম্পূর্ণতই ‘অগ্রন্থিত’ একজন কবি; তখনও পর্যন্ত প্রকাশিত হয়নি তাঁর একটিও কাব্যগ্রন্থ!